มีช่วงรีบาวด์ได้ตามแนวรับ 1,285 หรือ 1,270
ทิศทางตลาดหุ้นไทยสัปดาห์ที่ผ่านมาแกว่งตัวขึ้นทำจุดสูงสุดเพียง 1,315 จุด ก่อนมีช่วงอ่อนตัวลง โดยประเด็นที่นำมาเป็นปัจจัยขายทำกำไร มาจากเหตุผลเรื่องผลประกอบการของบริษัทจดทะเบียนกลุ่มเทคโนโลยีในสหรัฐที่คาดว่าผลประกอบการไตรมาส 3 จะออกมาแย่
11 ต.ค. 2555

ทิศทางตลาดหุ้นไทยสัปดาห์ที่ผ่านมาแกว่งตัวขึ้นทำจุดสูงสุดเพียง 1,315 จุด ก่อนมีช่วงอ่อนตัวลง โดยประเด็นที่นำมาเป็นปัจจัยขายทำกำไร มาจากเหตุผลเรื่องผลประกอบการของบริษัทจดทะเบียนกลุ่มเทคโนโลยีในสหรัฐที่คาดว่าผลประกอบการไตรมาส 3 จะออกมาแย่ 
นอกจากนี้ มีประเด็นเรื่องสเปนที่ยังไม่ขอรับความช่วยเหลืออย่างเป็นทางการ ตลอดจนถึงเรื่องที่ประธาน ECB ประเมินว่า กรีซยังไม่ดำเนินการแก้ปัญหามากพอ แม้ว่าการเดินทางเยือนกรีซของกลุ่มผู้ให้กู้จะประเมินว่า กรีซมีพัฒนาการที่ทำสำคัญแล้วก็ตาม 
ภาพรวมตลาดหุ้นมีช่วงอ่อนตัวลงแรง หลังจากที่ทดสอบ 1,315 จุด ถึง 3 ครั้ง และยังไม่สามารถผ่านได้ โดยนักลงทุนต่างชาติเป็นผู้ขายสุทธิต่อเนื่อง 
ทิศทางในสัปดาห์นี้คาดว่าการอ่อนตัวลงมีโอกาสหยุดไหล หรือดีดกลับเป็นระยะๆ ที่บริเวณแนวรับ 1,285 1,270 และ 1,260 จุดตามลำดับ โดยเราเชื่อว่าหากมีการประกาศผลประกอบการที่ออกมาแย่ในกลุ่มเทคโนโลยีสหรัฐหมดแล้ว ตลาดจะมีช่วงรีบาวด์สั้นหลังจากลงรับข่าวประเด็นนี้ระดับหนึ่งแล้ว ส่วนปัจจัยทางด้านยุโรป สัปดาห์ที่ผ่านมามีความคืบหน้าหลังจากประชุม รมว.คลัง ได้มีมติตั้งกองทุน ESM ด้วยวงเงิน 5 แสนล้านยูโร ถือเป็นจุดเริ่มต้นของการแก้ปัญหาในระยะยาวแทนกองทุนชั่วคราว EFSF ซึ่งศักยภาพของกองทุน ESM ที่จะช่วยแก้ปัญหาประเด็นหลักจะอยู่ที่ใบอนุญาตธนาคาร หากได้ใบอนุญาตธนาคารจะส่งผลให้กองทุน ESM สามารถระดมทุนได้โดยไม่ต้องผ่านสภา 
อย่างไรก็ตาม ปัจจัยที่กดดันตลาดในระยะสั้นอยู่ที่กรีซและสเปน โดยสเปนยังไม่ขอรับความช่วยเหลือทางการเงินอย่างเป็นทางการจากภายนอกเป็นปัจจัยกดดันตลาด นอกจากนี้ยังมีความเสี่ยงที่สเปนอาจจะถูกลดอันดับเครดิตโดยมูดี้ส์ ซึ่งในตอนนี้สเปนมีอันดับเครดิตที่ Baa3 ซึ่งเป็นอันดับสุดท้ายก่อนที่จะถูกลดอันดับเครดิตเป็นจังก์ (Junk) ซึ่งคาดว่ามีโอกาสเกิดขึ้นในเดือนนี้ และในเบื้องต้นหากสเปนยังไม่ขอรับความช่วยเหลือจะทำให้ ECB ไม่สามารถเข้าซื้อพันธบัตรสเปนที่มีอายุต่ำกว่า 3 ปี ในโปรแกรม OMTs ได้ ซึ่งจะส่งผลกระทบต่ออัตราผลตอบแทนพันธบัตรสเปนมีโอกาสปรับตัวขึ้น 
เรายังคงประเมินว่าสเปนจะขอรับความช่วยเหลืออย่างเป็นทางการในช่วง 2 สัปดาห์สุดท้ายของเดือนนี้ หลังรู้ผลการเลือกตั้งภูมิภาคของสเปนในวันที่ 21 ต.ค.นี้ ซึ่งหากมีการประกาศขอรับความช่วยเหลือเต็มรูปแบบจะเป็นปัจจัยบวกต่อตลาด เนื่องจากประเด็นนี้กดดันตลาดมาในระดับหนึ่งแล้ว นอกจากนี้ปัจจัยที่ต้องติดตาม ได้แก่ การประชุม EU Summit ที่จะมีขึ้นในวันที่ 18 ต.ค.นี้ ว่าจะมีความคืบหน้าในการแก้ปัญหาหนี้อย่างไร
ทิศทางเทคนิค ระยะสั้นคาดว่าการอ่อนตัวลงจะมีแนวรับที่ทำให้รีบาวด์ที่บริเวณ 1,285-1,270 และ 1,260 จุดตามลำดับ โดยทิศทางระยะกลางแนวโน้มตลาดยังคงเป็นการแกว่งตัวขึ้น การอ่อนตัวลงมาที่แนวรับหลักที่เปิด Gap ไว้ที่ 1,270-1,260 จุด ในระยะสั้นอย่างน้อยที่สุดจะทำให้หยุดไหล หรือดีดกลับได้อย่างมีนัยสำคัญ 
กลยุทธ์การลงทุนแนะนำให้ “ซื้อช่วงอ่อนตัวลงตามแนวรับ” เนื่องจากประเมินว่าสภาพคล่องที่เพิ่มขึ้นอย่างมากจากโปรแกรม QE และ OMTs จะยังเป็นปัจจัยค้ำตลาด ส่วนประเด็นเรื่องอัตราการว่างงานสหรัฐที่ลดต่ำลงอย่างรวดเร็วจาก 8.1% เป็น 7.8% นั้น เราประเมินว่ามีโอกาสสูงที่จะเป็นการปรับลดลงเพียงเดือนเดียว ทำให้เราประเมินว่าสภาพคล่องจากประเด็นเรื่อง QE 3 ของสหรัฐจะยังคงอยู่ต่อเนื่องไปอีกอย่างน้อย 1 ปี